送曹杜赴試禮部
作者：王令
朝代：宋

paragraphs: 霜風琅琅鳴鼓鼙，鳥寒夜噪樹折枝。
居者不出行者歸，廐馬解銜車棄脂。
長河夜冰船就維，百賈晏起朝閉扉。
爲問當今行者誰，出門千里到何處。
母送拊背父嘆嘻，兒惜欲去哭挽衣。
上馬反顧紛涕洟，非所願欲去何爲。
家雖有田豐歲稀，所得償公不及私。
况望羶薌事庭闈，結髪從學今十朞。
始自有志狥孔姫，豈願從世成依違。
髙堂華髪紆素絲，暮年待子爲光輝。
望我日久莫報之，苟得一笑辱弗辭。
况望三釡家無饑，吾於二子久所知。
怪其才髙所就卑，今乃語此誠可思。
近聞天子變典彛，欲撥舊况收新奇。
子行出仕適其期，驊騮得路無啣覊。
罷酒行矣無自遲，去取天寵酬親慈。